## Rješenje kojim se trgovačkom društvu Odašiljači i veze d.o.o., Zagreb, odobrava prospekt o izdavanju korporacijskih obveznica, javnom ponudom, u nematerijaliziranom obliku

### NN 113/2007 (5.11.2007.), Rješenje kojim se trgovačkom društvu Odašiljači i veze d.o.o., Zagreb, odobrava prospekt o izdavanju korporacijskih obveznica, javnom ponudom, u nematerijaliziranom obliku

# HRVATSKA AGENCIJA ZA NADZOR FINANCIJSKIH USLUGA

**3332**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05),
članka 22. stavak 4. Zakona o tržištu vrijednosnih papira (»Narodne novine« broj
84/02 i 138/06), te članka 215. Zakona o općem upravom postupku (»Narodne
novine« broj 53/91 i 103/96 – Odluka Ustavnog suda Republike Hrvatske, broj Us-248/94),
Uprava Hrvatske agencije za nadzor financijskih usluga, na temelju Zahtjeva
trgovačkog društva Odašiljači i veze d.o.o., Zagreb, Ulica grada Vukovara 269/d,
zastupanog po trgovač­kom društvu Privredna banka Zagreb d.d., Zagreb, Račkoga
6, za odobrenje prospekta o izdavanju korporacijskih obveznica javnom ponudom i
odobrenje objavljivanja podataka prilikom uvrštenja obveznica trgovačkog društva
Odašiljači i veze d.o.o., Zagreb, Ulica grada Vukovara 269/d, u prvu kotaciju
Zagrebačke burze, na sjednici održanoj 25. listopada 2007. godine, donijela je

## RJEŠENJE

### O ODOBRENJU PROSPEKTA O IZDAVANJU OBVEZNICA JAVNOM PONUDOM

1. Trgovačkom društvu Odašiljači i veze d.o.o., Zagreb, Ulica
grada Vukovara 269/d, odobrava se prospekt o izdavanju korporacijskih obveznica,
javnom ponudom, u nematerijaliziranom obliku, na ime, u ukupnom iznosu od HRK
100.000.000,00, u denominaciji od HRK 1, dospijeća 2014. godine.
2. O zahtjevu trgovačkog društva Odašiljači i veze d.o.o., Zagreb, Ulica grada
Vukovara 269/d, za odobrenje objavljivanja podataka prilikom uvrštenja obveznica
u prvu kotaciju Zagrebačke burze, odlučit će se nakon potpunog okončanja
postupka.
3. Ovo rješenje objavit će se u »Narodnim novinama«.

```
Obrazloženje
```

I. Trgovačko društvo Odašiljači i veze d.o.o., Zagreb, Ulica grada Vukovara
269/d (dalje u tekstu: Izdavatelj), zastupano po trgovačkom društvu Privredna
banka Zagreb d.d., Zagreb, Račkoga 6, podnijelo je Hrvatskoj agenciji za nadzor
financijskih usluga (dalje u tekstu: Agencija), 3. kolovoza 2007. godine,
Zahtjev za odobrenje prospekta o izdavanju korporacijskih obveznica javnom
ponudom i odobrenje objavljivanja podataka prilikom uvrštenja obveznica
Izdavatelja u prvu kotaciju Zagrebačke burze, te dokumentaciju, suklad­no Zakonu
o tržištu vrijednosnih papira (dalje u tekstu: Zakon) i Pravilniku o sadržaju
zahtjeva i prilozima za odobrenje prospekta i skraćenom prospektu (»Narodne
novine« broj 118/03, dalje u tekstu: Pravilnik), a 24. listopada 2007. godine,
posljednju izmjenu i dopunu prospekta i dokumentacije.
II. U provedenom postupku utvrđeno je da je Uprava Izdavatelja na sjednici
održanoj 24. srpnja 2007. godine donijela Odluku o odobrenju ulaska u projekt
izdavanja korporativnih obveznica. Sukladno navedenoj Odluci Uprave Izdavatelja,
Izdavatelj izdaje obveznice, javnom ponudom, u nematerijaliziranom obliku, na
ime, u ukupnom nominalnom iznosu od HRK 100.000.000,00, u denominaciji od HRK 1,
dospijeća 2014. godine.
Nadzorni odbor Izdavatelja na svojoj sjednici održanoj dana 13. lipnja 2007.
godine, donio je Odluku br. 48 o davanju načelne suglasnosti za izdavanje
obveznica Izdavatelja. Na zahtjev Agencije, Nadzorni odbor Izdavatelja očitovao
se 12. listopada 2007. godine da je upoznat od strane Uprave Izdavatelja sa svim
bitnim uvjetima predmetnog izdanja obveznica, tj. s Odlukom Uprave Izdavatelja
od 24. srpnja 2007. godine kojom su isti uvjeti utvrđeni, kao i da će na
sjednici koja će biti sazvana na zadnji dan razdoblja upisa, potvrditi predmetnu
Odluku Uprave Izdavatelja i donijeti konačnu bezuvjetnu suglasnost, na sve bitne
uvjete izdanja.
Prinos izdanja obveznica bit će utvrđen na temelju interpoliranog kupovnog
prinosa (»bid yield«) kunskih obveznica Ministarstva financija Republike
Hrvatske 7-godišnje ročnosti uvećanog za premiju, koja će odražavati kreditni
rizik Izdavatelja te trenutnu situaciju na tržištu kapitala.
Kamatna stopa je fiksna, polugodišnja.
Cijena izdanja bit će utvrđena na temelju prinosa i kamatne stope (kupona).
Razdoblje upisa obveznica trajat će 5 radnih dana od dana otvaranja razdoblja
upisa. Datum i vrijeme otvaranja i zatvaranja razdoblja upisa bit će naznačeni u
javnom pozivu na upis. Sukladno odredbi članka 24. stavak 1. Zakona, Izdavatelj
je obvezan javni poziv na upis obveznica objaviti u roku od 30 dana od dostave
rješenja Agencije kojim se odobrava prospekt o izdavanju obveznica javnom
ponudom.
Uplata će trajati 1 radni dan počevši od 2. radnog dana zatvaranja razdoblja
upisa. Datum i vrijeme razdoblja uplate bit će naznačeni u javnom pozivu na
upis.
Investitori fizičke osobe će u razdoblju upisa deponirati, u svrhu primarne
emisije, iznos potrebnih sredstava za kupnju nominalnog iznosa obveznica na
račun agenta izdanja. Sredstva na ime upisa obveznica od strane fizičkih osoba
agent izdanja uplatit će na dan uplate na račun Izdavatelja, a prema nalozima
koje su fizičke osobe agentu izdanja dale potpisom upisnice. Razliku između
deponiranog iznosa sredstava i konačnog iznosa uplate, bit će bez odgode vraćena
investitorima, a najkasnije u roku od 2 radna dana nakon datuma izdanja.
Investitori pravne osobe će obveznice uplaćivati na dan uplate sukladno
instrukciji koju im je dostavio agent izdanja.
Dan uplate je ujedno datum izdanja obveznica.
Agent predmetnog izdanja korporacijskih obveznica javnom ponudom je trgovačko
društvo Privredna banka Zagreb d.d., Zagreb, Račkoga 6.
Predmetno izdanje obveznica smatrat će se uspješnim ukoliko u utvrđenom roku za
upis i uplatu obveznica bude upisano i uplaćeno minimalno 75% cjelokupnog
predmetnog izdanja obveznica.
U slučaju neuspjelog izdanja, Izdavatelj će u roku od 7 (sedam) dana od isteka
roka za uplatu obveznica vratiti uplaćena sredstva na račun uplatitelja.
U provedenom postupku, utvrđeno je da su zahtjevu Izdavatelja za odobrenje
prospekta o izdavanju korporacijskih obveznica javnom ponudom, priloženi svi
prilozi propisani Zakonom i Pravilnikom te da podneseni prospekt sadrži sve
podatke u skladu s odredbom članka 21. Zakona, slijedom čega je sukladno odredbi
članka 22. stavak 4. Zakona, riješeno kao točki 1. izreke.
III. U provedenom postupku utvrđeno je da je Izdavatelj podnio i Zahtjev za
odobrenje objavljivanja podataka prilikom uvrštenja obveznica Izdavatelja u prvu
kotaciju Zagrebačke burze, s određenom dokumentacijom u prilogu.
Sukladno odredbi članka 29. Zakona, vrijednosne papire koje izdaje javnom
ponudom, Izdavatelj je obvezan izdati u nematerijaliziranom obliku i uvrstiti u
kotaciju burze u roku od mjesec dana kada su vrijednosni papiri izdani.
Budući da će u slučaju uspješnog izdanja korporacijskih obveznica javnom ponudom
temeljem odobrenog prospekta, podaci koje je Izdavatelj obvezan objaviti
prilikom uvrštenja svojih obveznica u prvu kotaciju burze, biti različiti od
podataka sadržanih u odobrenom prospektu o izdanju korporacijskih obveznica
javnom ponudom, Agencija će o zahtjevu Izdavatelja za objavljivanje podataka
prilikom uvrštenja obveznica u prvu kotaciju Zagrebačke burze, odlučiti nakon
što Izdavatelj Agenciji u roku od 7 (sedam) dana od isteka roka za uplatu
obveznica dostavi obavijest o broju i postotku upisanih i uplaćenih obveznica,
osobama koje su upisale i uplatile obveznice te obavijest o datumu uključenja
predmetnih obveznica u depozitorij Središnje depozitarne agencije d.d., Zagreb,
Heinzelova 62/a, kao i podatke koje je prilikom uvrštenja obvezan objaviti
sukladno odredbi članka 96. stavak 1. Zakona.
Slijedom navedenog, riješeno je kao u točki 2. izreke.
IV. Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbi članka 4. stavak 2. točka
1. Pravilnika o vrsti i visini naknada i administrativnih pristojbi Hrvatske
agencije za nadzor financijskih usluga (»Narodne novine« broj 45/06 i 11/07).
V. Na temelju odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-451-04/07-11/27
Urbroj: 326-111/07-7
Zagreb, 25. listopada 2007.

Predsjednik Uprave
**Ante Samodol**, v. r.

Rješenje, NN 113/2007-3332
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)